Kubos armija
Kubos armija (isp. Ejército Revolucionario, tropas terrestres) – pagrindinė Kubos revoliucinių ginkluotųjų pajėgų šaka antžeminėms operacijoms. 1984 m. pagal „Jane’s Military Review“ Kubos armija (~130 tūkst. karių) buvo suskirstyta į tris apygardas: Vakarų, Centrinę ir Rytų. Kiekvienoje iš jų buvo armija, sudaryta iš tankų divizijos, mechanizuotos divizijos ir pėstininkų korpuso, kurį sudarė 3 pėstininkų divizijos. Rytų apygardos armija turėjo du pėstininkų korpusus (6 divizijas). 1996 m. pirmą pusę JAV Gynybos žvalgybos agentūra (angl. Defense Intelligence Agency) teigė, kad Kubos tankų ir artilerijos daliniai buvo prastos kovinės parengties, nes: smarkiai sumažėjęs mokymo lygis (todėl jie nepajėgūs vykdyti kovines operacijas virš bataliono lygio); didžioji dalis sunkiosios ginkluotės yra sandėliuose, todėl negali būti panaudota išsyk prireikus. Tame pačiame pranešime rašoma, kad Kubos specialiųjų operacijų pajėgos toliau treniruojasi, tačiau mažesniais mastai nei iki tol. Nors esamai ginkluotei trūksta atsarginių dalių, o daliniams – degalų, kas mažina Kubos armijos operacijų galimybes, Kuba lieka pajėgi pasipriešinti bet kuriai regiono valstybei.